**Voľby prezidenta Slovenskej republiky v roku 2024**

**Informácia k odovzdaniu Oznámenia o delegovaní člena a náhradníka**

**do Okresnej volebnej komisie v Žiline pre voľby prezidenta Slovenskej republiky v roku 2024**

V súlade s § 100 ods. 1 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov (ďalej len volebný zákon) do Okresnej volebnej komisie môže delegovať politická strana alebo koalícia, ktorá je zastúpená v Národnej rade Slovenskej republiky, a petičný výbor, jedného člena a jedného náhradníka. Oznámenie o delegovaní člena a náhradníka doručí politická strana, koalícia alebo petičný výbor prednostovi okresného úradu v lehote uvedenej v rozhodnutí o vyhlásení volieb, t. j. **do 19. 02. 2024 do 24,00 hodiny.**

Oznámenie o delegovaní člena a náhradníka **možno doručiť v listinnej forme** (prostredníctvom pošty alebo osobne, v prípade osobného doručenia prosím kontaktujte p. **Mgr. Petronelu Rumanovú na telefonickom kontakte
0905 737 101**) alebo **elektronicky** (za doručenie touto formou sa považuje **doručenie skenu** oznámenia). Elektronicky je možné oznámenie doručiť na adresu ovvs.za@minv.sk a v listinnej forme na adresu: Okresný úrad Žilina, Vysokoškolákov 8556/33B, 010 08 Žilina. Ak sa politická strana rozhodla pre doručenie oznámenia prostredníctvom pošty, pre vznik členstva v OVK je rozhodujúci dátum, kedy bolo oznámenie doručené, teda nepostačuje, ak posledný deň lehoty bolo oznámenie podané na pošte. Ak sa politická strana rozhodla pre doručenia oznámenia prostredníctvom e-mailu, pre vznik členstva v OVK je rozhodujúci dátum, kedy bolo oznámenie doručené do e-mailovej schránky príjemcu, teda nepostačuje, ak posledný deň lehoty bolo oznámenie odoslané. **Lehota na doručenie oznámenia sa končí uplynutím posledného dňa lehoty**. Na oznámenia doručené po uplynutí tejto lehoty sa neprihliada.

Podľa výsledkov volieb do Národnej rady SR v roku 2023, sú v Národnej rade SR zastúpené tieto:

1. **politické strany a politické hnutia:**

HLAS – sociálna demokracia

Kresťanskodemokratické hnutie

Progresívne Slovensko

Sloboda a Solidarita

Slovenská národná strana

SMER – sociálna demokracia

1. **koalícia:**

SLOVENSKO, Kresťanská únia, ZA ĽUDÍ

Oznámenie o delegovaní člena a náhradníka obsahuje:

a) meno, priezvisko a dátum narodenia člena s uvedením adresy, na ktorú možno doručovať písomnosti, telefonický kontakt a e-mailový kontakt,

b) meno, priezvisko a dátum narodenia náhradníka s uvedením adresy, na ktorú možno doručovať písomnosti, telefonický kontakt a e-mailový kontakt,

c) meno, priezvisko a podpis osoby:

- oprávnenej konať za politickú stranu a odtlačok pečiatky politickej strany;

- meno, priezvisko, podpis osoby oprávnenej konať za každú politickú stranu tvoriacu koalíciu a odtlačok pečiatky každej politickej strany tvoriacej koalíciu, ak ide o koalíciu;

- určenej pre styk s orgánom verejnej správy, ak ide o petičný výbor.

**Príloha – tlačivo - Oznámenie o delegovaní člena a náhradníka do Okresnej volebnej komisie.**